ხორვატიის დროშა
ხორვატიის დროშა — ხორვატიის სახელმწიფო სიმბოლო გერბსა და ჰიმნთან ერთად. სამფეროვანი მართკუთხა ქსოვილი ცენტრში ხორვატიის გერბით. გერბი გარკვეულწილად განასხვავებს მას ნიდერლანდის დროშისაგან, რომელსაც თითქმის იგივე ფერები აქვს იდენტური თანმიმდევრობით. წითელ, თეთრ და ლურჯფეროვანი დროშა ხორვატიის დროშად გამოიყენებოდა 1848 წლიდან. აღსანიშნავია, რომ ამ ფერებით შედგენილი დროშები გამოიყენება სხვა სლავურ ქვეყნებშიც. დროშა შეიქმნა 1918 წელს ავსტრია-უნგრეთის იმპერიისაგან დამოუკიდებლობის მოპოვების შემდეგ, თუმცა მან მცირე ხნით იარსება, რადგან ხორვატია შევიდა იუგოსლავიის სამეფოს შემადგენლობაში. აღსანიშნავია, რომ იუგოსლავიის სამეფოს დროშაც იგივე ფერებისაგან შედგებოდა, თუმცა განსხვავებული თანმიმდევრობით იყო განლაგებული. იუგოსლავიაში საბჭოური მმართველობის დამყარების შემდეგ, ხორვატიაში, როგორც მის შემადგენელ ნაწილში გამოიყენებოდა იგივე დროშა ცენტრში წითელი ხუთქიმიანი ვარსკვლავით. თანამედროვე დროშა 1990 წლის 21 დეკემბერს მიიღეს. პრაქტიკულად ერთადერთი მნიშვნელოვანი ცვლილება ვარსკვლავის გერბით შეცვლა იყო. შვიდი თვის შემდეგ კი ხორვატია დამოუკიდებელ სახელმწიფოდ გამოცხადდა.